[{"text_idx": "#000000", "text": "\"La unuaj au\u0306toj de C\u0302inio\" alfrontas defion"}, {"text_idx": "#000001", "text": "La au\u0306toj de la marko Hongqi (rug\u0302a flago) estis fame konataj en C\u0302inio kiel specialaj au\u0306toj de c\u0302inaj altrangaj s\u0302tatoficistoj. Pro tio oni nomis ilin \"la unuaj au\u0306toj de C\u0302inio\"."}, {"text_idx": "#000002", "text": "En la lasta tagdeko de aprilo 2012 oni lanc\u0302is la altklasan au\u0306to-modelon de la serio Hongqi H7 en la Pekina Internacia Au\u0306tomobila Ekspozicio 2012. Tio signifas, ke la \"unuaj au\u0306toj de C\u0302inio\" refoje aperis en la historia scenejo de la lando."}, {"text_idx": "#000003", "text": "Naskig\u0302o kaj malapero de la au\u0306toj Hongqi"}, {"text_idx": "#000004", "text": "En au\u0306gusto de 1958, la Unua Au\u0306tomobila Fabriko de C\u0302inio produktis la unuan au\u0306to-modelon Hongqi reference al la au\u0306to-modelo CHRYSLER-1955 por celebri la 10-jaran datrevenon de la fondig\u0302o de la C\u0302ina Popola Respubliko. La au\u0306to-modelo kun masiva kaj samtempe eleganta formo havis fronton de ventumila formo kaj vostolampon kun formo de la c\u0302ina antikva palaca lanterno. La sunfloro kiel ornamaj\u0302o en la mezo de g\u0302ia direktilo kaj la marko en g\u0302ia vosto estis faritaj el pura oro. La interno de la au\u0306to estis beligita per klozoneaj\u0302oj, lakaj\u0302oj kaj silkaj\u0302oj. La au\u0306to uzis v-tipan kaj ok-cilindran likvo-malvarmigan motoron kun internacia avangarda nivelo. En la 1-a de oktobro 1959 10 novaj au\u0306toj de la marko Hongqi CA72 veturis tra la placo Tian'anmen, kiam okazis tie parado por celebri la 10-jaran datrevenon de la fondig\u0302o de la nova C\u0302inio."}, {"text_idx": "#000005", "text": "De la 1960-aj jaroj la produkta teknologio de la au\u0306toj de la marko Hongqi pli kaj pli perfektig\u0302is, tamen g\u0302ia produktokvanto estis tre limigita, c\u0302ar la au\u0306toj estis difinitaj nur kiel specialaj au\u0306toj por c\u0302inaj altrangaj s\u0302tatoficistoj kaj alilandaj gastoj."}, {"text_idx": "#000006", "text": "En la jaro 1980 oni c\u0302esis produkti au\u0306tojn de la marko Hongqi pro iliaj grandaj benzinkonsumo kaj produktokosto, kaj malgranda produktokvanto. Sed en la pasintaj 30 jaroj la Unua Au\u0306tomobila Fabriko de C\u0302inio c\u0302iam klopodis restarigi la markon Hongqi kaj tiucele investis entute ec\u0302 10 miliardojn da juanoj."}, {"text_idx": "#000008", "text": "En la postaj kelkaj jaroj sinsekve naskig\u0302is la au\u0306toj Hongqi-CA7220AE kaj Hongqi-Shijixing. Intertempe la Unua Au\u0306tomobila Grupo de C\u0302inio produktis kunlabore kun la usona kompanio Ford la novan modelon Hongqi-CA7460. Dank' al tio la jara vendokvanto de la au\u0306toj de la marko Hongqi atingis 30 mil. Sed poste pro teknologiaj kialoj la modeloj Hongqi-CA7220AE kaj Hongqi-Shijixing malaperis en la merkato de C\u0302inio."}, {"text_idx": "#000009", "text": "En la jaro 2006 la Unua Au\u0306tomobila Grupo de C\u0302inio faris luksan kaj altklasan au\u0306to-modelon HQ3. La grupo fondis en Pekino sian kompanion por vendi la au\u0306tojn kaj starigis pli ol 70 agentejojn en C\u0302inio. En 2008, malpli ol du jarojn poste, la kompanio ne plu funkciis pro tre malgranda vendokvanto de la au\u0306toj."}, {"text_idx": "#000010", "text": "En la 1-a de oktobro 2009 la novtipa modelo HQE, sur kiu la c\u0302ina s\u0302tatestro faris revuon sur la placo Tian'anmen, altiris atenton de homoj. La au\u0306to kun masiva aspekto longas je 6.4 metroj kaj altas je 1.72 metroj. G\u0302i estis farita de C\u0302inio kaj estis en vico de la plej luksaj au\u0306toj en la mondo."}, {"text_idx": "#000012", "text": "La apero de la altklasa au\u0306to H7 en la Pekina Au\u0306tomobila Ekspozicio 2012 signifas relevig\u0302on de la au\u0306toj Hongqi."}, {"text_idx": "#000013", "text": "Lau\u0306 informo de la Unua Au\u0306tomobila Grupo de C\u0302inio, la au\u0306to H7 estos ekipita per la motoro V6 kun gasoellas-kvanto de 2.0, 2.5 kaj 3.0 litroj respektive kaj dual-kluc\u0302ila rapids\u0302ang\u0302ilo produktita de la grupo."}, {"text_idx": "#000014", "text": "Lau\u0306 konigo la au\u0306to H7 estos muntita en oktobro de 2012 kaj eniros en la merkaton en 2013. La au\u0306to kun gasoellas-kvanto de 3.0 litroj kostos je c\u0302irkau\u0306 350 mil juanoj kaj tiu kun gasoellas-kvanto de 2.0 litroj kostos malpli ol 250 mil juanojn."}, {"text_idx": "#000015", "text": "Perspektivo de la au\u0306toj Hongqi"}, {"text_idx": "#000016", "text": "Personoj el la industriaj rondoj opinias, ke la au\u0306to H7 havos bonan perspektivon, c\u0302ar la Unua Au\u0306tomobila Grupo de C\u0302inio rimarkinde fortig\u0302is en la kapitalo kaj en esplora kaj produkta kapablo, kompare kun sia stato en la 1990-aj jaroj kaj tiu en la jaro 2006. En la lastaj 5 jaroj la vendsumo de la au\u0306toj produktitaj de la Unua Au\u0306tomobila Grupo de C\u0302inio c\u0302iujare renovigis sian historian rekordon. En 2011 g\u0302ia vendo-enspezo atingis 346.4 miliardojn da juanoj, kreskante je 26.6% kompare kun tiu en 2010. La akcio de la grupo enborsig\u0302is en la lasta majo kaj g\u0302ia valorpapero estos unuafoje publike emisiota en la kuranta jaro. Tio utilos por la relevig\u0302o de la au\u0306to Hongqi. Krom tio la au\u0306toj Hongqi havos tre grandan potencialan forton en ofica kaj privata uzoj."}, {"text_idx": "#000017", "text": "Redaktoroj: Zhang Shuang kaj Niu Xueqin"}]